Ní Tsumi 24 | Baiblo ɔ Ngɛ Intanɛti ɔ Nɔ | New World Translation\nNí Tsumi 24:1-27\nMunyuhi nɛ a po kɛ fɔ Paulo nɔ (1-9)\nPaulo je e nya ngɛ Fɛlis hɛ mi (10-21)\nA tsɛ̃ Paulo sane ɔ kɛ to jeha enyɔ (22-27)\n24 Ligbi enuɔ se ɔ, Anania, nɛ ji osɔfo nɔkɔtɔma pe kulaa a kɛ nikɔtɔma komɛ kɛ nyumu ko nɛ e tuɔ munyu kɛ haa nihi ngɛ ma hɛ mi* nɛ a tsɛɛ lɛ ke Tɛtulo ɔ kple kɛ ba, nɛ a ba po Paulo nya ngɛ amlaalo ɔ hɛ mi. 2 Benɛ a tsɛ lɛ ɔ, Tɛtulo bɔni e nya pomi ke: “Akɛnɛ wa ná tue mi jɔmi babauu kɛ gu o nɔ, nɛ níhi nɛ o hyɛɔ kɛ yaa tsitsaa a hu ngɔ tsakemihi kɛ ngɛ ma nɛ ɔ mi bae he je ɔ, 3 be fɛɛ be kɛ he fɛɛ he nɛ wa ngɛ ɔ, wa tuɔ nɔ́ nɛ ɔ he munyu, nɛ wa naa mo si wawɛɛ, Wa Nɔmo Fɛlis. 4 Se bɔ nɛ pee nɛ ma ko puɛ o be fuu he je ɔ, i kpa mo pɛɛ nɛ o bu wɔ tue kpiti ko ngɛ o mi mi himi ɔ nya. 5 Ejakaa wa na nyumu nɛ ɔ kaa e ji lohwe nɔ́ puɛlɔ,* nɛ e ngɛ atua tsɔmi si tlee ngɛ Yuda bi tsuo nɛ a ngɛ zugba a nɔ hehi tsuo nɛ nimli ngɛ ɔmɛ a kpɛti, nɛ e ji Nazarɛt bi ɔmɛ a jami kuu ɔ nya dalɔ. 6 Jehanɛ se hu ɔ, e ka kaa e ma ble sɔlemi we ɔ, enɛ ɔ he ɔ, wa nu lɛ. 7 —— 8 Ke mo nitsɛ o bi lɛ e nya mi ɔ, o maa na munyu nɛ ɔmɛ tsuo nɛ waa kɛ ngɛ e nya poe ɔ.” 9 Kɛkɛ nɛ Yuda bi ɔmɛ hu fĩ e se, nɛ a ngɛ dee ke ní nɛ ɔmɛ tsuo ngɛ mi niinɛ. 10 Benɛ amlaalo ɔ ngɔ e yi kɛ pee okadi kɛ tsɔɔ Paulo kaa e tu munyu ɔ, e he nɔ ke: “Akɛnɛ i le wawɛɛ kaa o kojo ma nɛ ɔ jehahi babauu he je ɔ, e ngɔ ye nya kaa ma je imi nitsɛ ye nya. 11 Ke mo nitsɛ o hla mi ɔ, o maa na kaa benɛ i kuɔ kɛ ho Yerusalɛm ya nɛ ma ya ja Mawu ɔ, ligbi 12 bi lolo; 12 nɛ a nɛ kaa i kɛ nɔ ko ngɛ atsinyɛ jee ngɛ sɔlemi we ɔ, aloo i ngɛ nihi a yi mi woe konɛ a pee basabasa ngɛ kpe he ɔmɛ aloo ma a mi. 13 Jã kɛ̃ nɛ amlɔ nɛ ɔ, a be nyɛe maa ma munyuhi nɛ a kɛ ngɛ ye nya poe ɔmɛ a nɔ mi ha mo. 14 Se enɛ ɔ lɛɛ i kplɛɛ nɔ ngɛ o hɛ mi, kaa i baa ye je mi ngɛ nɔ́ nɛ a ngɛ tsɛe ke jami kuu ko ɔ nya, nɛ jamɛ a blɔ ɔ nɔ nɛ i guɔ kɛ jaa ye nɛmɛ ɔmɛ a Mawu ɔ ngɛ blɔ klɔuu nɔ, kaa bɔ nɛ i heɔ níhi tsuo nɛ a ngma ngɛ Mlaa a kɛ Gbali ɔmɛ a mi ɔ yeɔ ɔ. 15 Nɛ i ngɛ hɛ kɛ nɔ fɔmi ngɛ Mawu mi, nɛ jamɛ a hɛ kɛ nɔ fɔmi ɔ nɔuu nɛ nyumu nɛ ɔmɛ hu ngɛ blɔ hyɛe, kaa a ma tle nihi nɛ a da kɛ nihi nɛ a dɛ tsuo si kɛ je gbeje. 16 Enɛ ɔ he ɔ, be fɛɛ be ɔ, i bɔɔ mɔde wawɛɛ konɛ ye he nile nɛ e ko bu mi fɔ* ngɛ Mawu kɛ nimli a hɛ mi. 17 Jehanɛ ɔ, ngɛ jehahi fuu a se ɔ, i ba konɛ ma ngɔ mɔbɔ nami nike níhi kɛ ba ha ye ma a, konɛ ma ba sã afɔlehi. 18 Benɛ i ngɛ ní nɛ ɔmɛ a he ní tsue ɔ, a na mi ngɛ sɔlemi we ɔ nɛ ye he tsɔ ngɛ kusumi nya, se a nɛ i kɛ asafo kuu ko aloo kaa i ha nɛ nihi ngɛ basabasa pee. Mohu ɔ, Yuda bi komɛ nɛ a je Asia kpokpa a nɔ ɔ ngɛ lejɛ ɔ, 19 jinɛ mɛ lɛ e sa kaa a ko ba o hɛ mi konɛ ke a ngɛ nɔ́ ko kɛ si mi niinɛ ɔ, nɛ a ba de. 20 Aloo ha nɛ nyumu nɛ ɔmɛ nitsɛmɛ nɛ a ngɛ hiɛ ɔ nɛ a tsɔɔ tɔ̃mi nɛ a na benɛ i ya da Sanhedri ɔ hɛ mi ɔ, 21 lɛɛ nɔ́ kake pɛ nɛ a ma nyɛ ma de ji kaa benɛ i daa si ngɛ a kpɛti ɔ, i kpa ngmlaa kɛ de ke: ‘Gbogboehi a si tlemi ɔ he je nɛ a ngɛ mi kojoe ngɛ nyɛ hɛ mi ɔ nɛ!’” 22 Se akɛnɛ Fɛlis le Blɔ nɛ ɔ he sanehi fuu he je ɔ, e tsɛ̃ a munyu ɔ ngɔ to, nɛ e de ke: “Be fɛɛ be nɛ Lisia nɛ ji ta buli a nyatsɛ ngua a ma kple kɛ ba a, ma ma nyɛ sane nɛ ɔmɛ a nya si.” 23 Nɛ e fã ta buli a nɔkɔtɔma a kaa e ha nɛ a wo nyumu ɔ tsu, se a ha nɛ́ e ye e he bɔɔ, nɛ́ a ngmɛ e we bi ɔmɛ blɔ nɛ a ba tsu e hiami níhi ha lɛ. 24 Ligbi komɛ a se ɔ, Fɛlis kɛ e yo Drusila nɛ e ji Yuda no ɔ ba, nɛ e tsɔ nɛ a ya tsɛ Paulo kɛ ba, nɛ e bu Kristo Yesu mi hemi kɛ yemi ɔ he munyu nɛ e tu ɔ tue. 25 Se benɛ Paulo ngɛ dami kɛ he nɔ yemi kɛ kojomi nɛ ma a he munyu tue ɔ, Fɛlis ye gbeye nɛ e de lɛ ke: “Moo ya lolo, se ke i ná he blɔ ɔ, ma tsɔ nɛ a ba tsɛ mo kɛ ba ekohu.” 26 Jamɛ a be ɔ mi nɔuu ɔ, e ngɛ blɔ hyɛe kaa Paulo ma ha lɛ sika. Enɛ ɔ he ɔ, e tsɔɔ kɛ ya tsɛɔ lɛ kɛ baa kpitikpiti nɛ e kɛ lɛ ba sɛɛɔ ní. 27 Se jeha enyɔ se ɔ, Pɔkio Fɛsto ba ye Fɛlis se; nɛ akɛnɛ Fɛlis suɔ kaa e maa sa Yuda bi ɔmɛ a hɛ mi he je ɔ, e si Paulo ngɛ tsu ɔ mi.\n^ Aloo “lɔya ko.”\n^ Aloo “sanetsɛ.” Hela, “gbenɔ hiɔ nɛ sãa nɔ.”\n^ Aloo “ma ná he nile nɛ piami ko be he.”\nNí Tsumi 24